CELEX: 32022R0044
Language: fi
Date: 2022-01-13 00:00:00
Title: Komission täytäntöönpanoasetus (EU) 2022/44, annettu 13 päivänä tammikuuta 2022, Euroopan parlamentin ja neuvoston asetuksen (EU) 2021/1139 soveltamista koskevista säännöistä rahoitusoikaisujen suuruuden määrittämisperusteiden sekä yhteisen kalastuspolitiikan sääntöjen vakavaan noudattamatta jättämiseen liittyvien kiinteämääräisten rahoitusoikaisujen soveltamisperusteiden osalta

14.1.2022   
               
               
                  FI
               
               
                  Euroopan unionin virallinen lehti
               
               
                  L 9/13
               
            
         KOMISSION TÄYTÄNTÖÖNPANOASETUS (EU) 2022/44,
         annettu 13 päivänä tammikuuta 2022,
         Euroopan parlamentin ja neuvoston asetuksen (EU) 2021/1139 soveltamista koskevista säännöistä rahoitusoikaisujen suuruuden määrittämisperusteiden sekä yhteisen kalastuspolitiikan sääntöjen vakavaan noudattamatta jättämiseen liittyvien kiinteämääräisten rahoitusoikaisujen soveltamisperusteiden osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan meri-, kalatalous- ja vesiviljelyrahaston perustamisesta ja asetuksen (EU) 2017/1004 muuttamisesta 7 päivänä heinäkuuta 2021 annetun Euroopan parlamentin ja neuvoston asetuksen (EU) 2021/1139 (1) ja erityisesti sen 45 artiklan 4 kohdan,
         sekä katsoo seuraavaa:
         
                     (1)
                  
                  
                     Yhteisen kalastuspolitiikan (YKP) sääntöjä rikkovien jäsenvaltioiden ei tulisi vaarantaa Euroopan parlamentin ja neuvoston asetukseen (EU) N:o 1380/2013 (2) sisältyvien yhteisen kalastuspolitiikan (YKP) tavoitteiden saavuttamista. Asetuksen (EU) N:o 1380/2013 41 artiklan 1 ja 2 kohdan mukaisesti Euroopan meri-, kalatalous- ja vesiviljelyrahaston (EMKVR) rahoitustuen ehtona on, että jäsenvaltiot noudattavat YKP:n sääntöjä. Jos jäsenvaltiot eivät noudata sääntöjä, seurauksena voi olla YKP:n mukaisen unionin rahoitustuen maksujen keskeyttäminen tai lykkääminen taikka rahoitusoikaisujen tekeminen tukeen.
                  
               
                     (2)
                  
                  
                     Euroopan parlamentin ja neuvoston asetuksen (EU) 2021/1060 (3) 104 artiklan 1 kohdassa säädetään tapauksista, joissa komissio soveltaa rahoitusoikaisuja. Lisäksi mainitun asetuksen 104 artiklan 5 kohdan mukaan EMKVR:n rahastokohtaisissa säännöissä voidaan vahvistaa komission tekemille rahoitusoikaisuille erityisperusteita, jotka liittyvät siihen, ettei yhteisen kalastuspolitiikan mukaisia sääntöjä ole noudatettu.
                  
               
                     (3)
                  
                  
                     Unionin ja sen veronmaksajien taloudellisten etujen suojaamiseksi komissio voi tehdä rahoitusoikaisuja peruuttamalla toimenpideohjelmalle myönnetyn unionin rahoitusosuuden kokonaan tai osittain asetuksen (EU) 2021/1139 45 artiklan 1 kohdan mukaisesti.
                  
               
                     (4)
                  
                  
                     Asetuksen (EU) 2021/1139 45 artiklan 3 kohdassa säädetään, että jos jäsenvaltion YKP:n sääntöjen vakavaan noudattamatta jättämiseen liittyvien menojen tarkkaa määrää ei ole mahdollista määrittää, sovelletaan kiinteämääräistä rahoitusoikaisua.
                  
               
                     (5)
                  
                  
                     Asetuksen (EU) 2021/1139 45 artiklan 4 kohdassa siirretään komissiolle valta antaa täytäntöönpanosäädöksiä, joilla vahvistetaan sovellettavien rahoitusoikaisujen suuruuden määrittämisperusteet sekä kiinteämääräisten rahoitusoikaisujen soveltamisperusteet. Asetuksen (EU) 2021/1139 45 artiklan 1 kohdassa esitetään tapaukset, joissa komissio voi soveltaa rahoitusoikaisuja ohjelmaan osoitetun unionin koko rahoitusosuuteen tai osaan siitä. Mainitun 45 artiklan 1 kohdan a alakohdan mukaisissa tapauksissa, joissa tuensaaja ei ole noudattanut sääntöjä, noudattamatta jättämisen rahoitusvaikutuksen määrällinen arviointi perustuu rahoitussopimukseen, joka on tehty tuensaajan ja EMKVR-ohjelman täytäntöönpanosta vastaavien kansallisten toimivaltaisten viranomaisten välillä. Tämän vuoksi kiinteiden määrien soveltaminen rahoitusoikaisuissa voi tulla kysymykseen ainoastaan asetuksen (EU) 2021/1139 45 artiklan 1 kohdan b alakohdassa tarkoitetuissa tapauksissa.
                  
               
                     (6)
                  
                  
                     Sen vuoksi on tarpeen vahvistaa sovellettavien rahoitusoikaisujen suuruuden määrittämisperusteet sekä kiinteämääräisten rahoitusoikaisujen soveltamisperusteet. Näin varmistetaan oikeusvarmuus ja EMKVR:n ohjelmia toteuttavien jäsenvaltioiden yhdenvertainen kohtelu sekä kiinteämääräisten rahoitusoikaisujen läpinäkyvyys ja oikeasuhteisuus.
                  
               
                     (7)
                  
                  
                     Rahoitusoikaisun suuruuden on oltava oikeassa suhteessa jäsenvaltion YKP:n sääntöjen vakavan noudattamatta jättämisen luonteeseen, vakavuuteen, esiintymistiheyteen ja kestoon.
                  
               
                     (8)
                  
                  
                     On aiheellista säätää porrastetusta kiinteiden määrien järjestelmästä, joka mahdollistaa oikeasuhteisuuden asianmukaisen soveltamisen.
                  
               
                     (9)
                  
                  
                     Ottaen huomioon tarve varmistaa jäsenvaltioiden yhdenmukainen ja tasapuolinen kohtelu ohjelmakauden alusta alkaen, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
                  
               
                     (10)
                  
                  
                     Tässä asetuksessa säädetyt toimenpiteet ovat Euroopan meri-, kalatalous- ja vesiviljelyrahaston komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde
            Tässä asetuksessa vahvistetaan perusteet vakavissa YKP:n sääntöjen noudattamatta jättämisen tapauksissa sovellettavien rahoitusoikaisujen suuruuden määrittämisperusteet sekä kiinteämääräisten rahoitusoikaisujen soveltamisperusteet, siten kuin asetuksen (EU) 2021/1139 45 artiklassa tarkoitetaan.
         
         
            2 artikla
            Rahoitusoikaisun suuruuden määrittämisperusteet
            Asetuksen (EU) 2021/1139 45 artiklan 1 kohdan b alakohdassa tarkoitetun rahoitusoikaisun suuruus vahvistetaan seuraavin perustein:
            
                        a)
                     
                     
                        YKP:n sääntöjen noudattamatta jättämisestä meren elollisille luonnonvaroille mahdollisesti aiheutuva vahinko ja sen merkitys;
                     
                  
                        b)
                     
                     
                        noudattamatta jättämisen esiintymistiheys;
                     
                  
                        c)
                     
                     
                        noudattamatta jättämisen kesto;
                     
                  
                        d)
                     
                     
                        asianomaisen jäsenvaltion toteuttamat korjaavat toimet.
                     
                  
         
            3 artikla
            Kiinteämääräisten oikaisujen soveltamisperusteet
            
               1.   Asetuksen (EU) 2021/1139 45 artiklan 3 kohdassa tarkoitettujen rahoitusoikaisujen kiinteät määrät ovat 2 prosenttia, 5 prosenttia, 10 prosenttia, 25 prosenttia, 50 prosenttia tai 100 prosenttia unionin rahoitusosuudesta, joka on myönnetty asiaa koskeviin EMKVR:n erityistavoitteisiin tai niiden asiaa koskevaan osioon jäsenvaltion toimenpideohjelman puitteissa.
            
            
               2.   Yksittäisissä YKP:n sääntöjen noudattamatta jättämisen tapauksissa sovellettavien kiinteiden määrien vaihteluväli vahvistetaan liitteessä. Käytettävä määrä määritetään 2 artiklassa vahvistettujen perusteiden mukaisesti.
            
            
               3.   Jos komissio hyväksyy asetuksen (EU) 2021/1139 45 artiklan 1 kohdan b alakohdan nojalla täytäntöönpanosäädöksen, jossa tehdään samaan EMKVR:n erityistavoitteeseen liittyviä rahoitusoikaisuja useamman mainitun asetuksen 43 artiklan 4 kohdan mukaisesti todettujen vakavien noudattamatta jättämisten tapauksessa, kiinteät määrät eivät kumuloidu, vaan rahoitusoikaisu määritetään liitteessä vahvistetun korkeimman kyseisissä tapauksissa sovellettavan vaihteluvälin mukaan.
            
            
               4.   Jos komissio soveltaa rahoitusoikaisua YKP:n sääntöjen noudattamatta jättämisen tapauksessa mutta asianomainen jäsenvaltio ei toteuta tarvittavia korjaavia toimia, kiinteää määrää voidaan korottaa seuraavaksi ylemmälle tasolle kyseisessä YKP:n sääntöjen noudattamatta jättämisen tapauksessa sovellettavien oikaisuprosenttien liitteessä vahvistetun vaihteluvälin rajoissa.
            
            
               5.   Liitteessä määriteltyjen tapausten lisäksi voidaan asiaa koskeviin EMKVR:n erityistavoitteisiin tai niiden asiaa koskeviin osioihin jäsenvaltion toimenpideohjelman yhteydessä myönnettyyn unionin rahoitusosuuteen soveltaa 100 prosentin kiinteää oikaisua, jos
               
                           a)
                        
                        
                           YKP:n sääntöjen noudattamatta jättäminen on niin merkittävä, yleinen tai laaja-alainen, että se haittaa koko järjestelmän toimintaa ja vaarantaa jäsenvaltion toimien laillisuuden tai YKP:n rahoituksen sääntöjenmukaisuuden; tai
                        
                     
                           b)
                        
                        
                           on näyttöä siitä, että jäsenvaltio on tahallisesti laiminlyönyt YKP:n sääntöjen noudattamatta jättämisen korjaamiseksi toteutettavat toimet.
                        
                     
         
         
            4 artikla
            Voimaantulo
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä
            
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä tammikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 247, 13.7.2021, s. 1.
         
            (2)  Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
         
            (3)  Euroopan parlamentin ja neuvoston asetus (EU) 2021/1060, annettu 24 päivänä kesäkuuta 2021, Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä (EUVL L 231, 30.6.2021, s. 159).
      
      
         
            LIITE
            1 ARTIKLASSA TARKOITETUT SÄÄNNÖSTEN NOUDATTAMATTA JÄTTÄMISEN TAPAUKSET (1)
            
            
                        Sääntöjen noudattamatta jättämiset
                     
                     
                        Kiinteämääräisten rahoitusoikaisujen vaihteluväli
                     
                  
                        
                           Luokka 1: Ei ole varmistettu, että jäsenvaltioille asetuksen (EU) N:o 1380/2013 16–17 artiklan nojalla myönnettyjä kalastusmahdollisuuksia noudatetaan
                        
                     
                  
                        1.1
                     
                     
                        Ei ole noudatettu kalastuslisenssejä ja -lupia koskevia sääntöjä.
                     
                     
                        10–50 %
                     
                  
                        1.2
                     
                     
                        Ei ole valvottu kalastusmahdollisuuksien käyttöä, ei ole varsinkaan kirjattu kaikkia kalastuspäiväkirjan, jälleenlaivausilmoitusten, purkamisilmoitusten, myynti-ilmoitusten tai haltuunottoilmoitusten tietoja ja/tai ei ole valvottu pyyntiponnistusta ja ei ole varmistettu, että nämä tiedot on toimitettu oikea-aikaisesti ja täydellisinä.
                     
                     
                        10–50 %
                     
                  
                        1.3
                     
                     
                        Ei ole ilmoitettu komissiolle purettuja saaliita ja pyyntiponnistusta koskevia aggregoituja tietoja.
                     
                     
                        10–50 %
                     
                  
                        1.4
                     
                     
                        Ei ole kielletty kalastusta, kun kiintiöt, myös kestävää kalastusta koskevien kumppanuussopimusten ja alueellisten kalastuksenhoitojärjestöjen puitteissa, ja/tai pyyntiponnistus on käytetty loppuun.
                     
                     
                        10–50 %
                     
                  
                        
                           Luokka 2: Ei ole noudatettu säilyttämistoimenpiteitä ja/tai suojeltu herkkiä lajeja ja luontotyyppejä ympäristön kannalta kestävän kalastus- ja vesiviljelytoiminnan toteuttamiseksi pitkällä aikavälillä asetuksen (EU) N:o 1380/2013 2 artiklan mukaisesti
                        
                     
                  
                        2.1
                     
                     
                        Ei ole varmistettu kaikkien kalastusmatkojen yksityiskohtaista ja tarkkaa dokumentointia eikä riittävää kapasiteettia ja riittäviä keinoja purkamisvelvoitteen noudattamisen valvomiseksi tehokkuus- ja suhteellisuusperiaatteen mukaisesti.
                     
                     
                        10–50 %
                     
                  
                        2.2
                     
                     
                        Ei ole pantu täytäntöön kieltoa pyytää, pitää aluksella, jälleenlaivata tai purkaa aluksesta direktiivin 92/43/ETY liitteessä IV tarkoitettuja kala-, äyriäis- ja nilviäislajeja (paitsi jos myönnetään poikkeuksia mainitun direktiivin 16 artiklan nojalla).
                     
                     
                        10–50 %
                     
                  
                        2.3
                     
                     
                        Ei ole pantu täytäntöön kieltoa pyytää, pitää aluksella, jälleenlaivata tai purkaa aluksesta direktiivin 92/43/ETY liitteissä II ja IV tarkoitettuja merinisäkkäitä ja meressä eläviä matelijoita sekä direktiivissä 2009/147/EY tarkoitettuja merilintuja.
                     
                     
                        10–50 %
                     
                  
                        2.4
                     
                     
                        Ei ole kerätty tieteellisiä tietoja herkkien lajien ja tiettyjen merilintujen tahattomista saaliista.
                     
                     
                        10–50 %
                     
                  
                        2.5
                     
                     
                        Ei ole seurattu ja arvioitu toteutettujen lieventävien toimenpiteiden tehokkuutta, tarvittaessa parhaiden käytettävissä olevien tieteellisten lausuntojen mukaisesti.
                     
                     
                        10–50 %
                     
                  
                        2.6
                     
                     
                        Ei ole kielletty teknisistä toimenpiteistä annetun asetuksen (EU) 2019/1241 liitteessä II täsmennettyjen pyydysten käyttöä herkkien luontotyyppien suojelemiseksi.
                     
                     
                        10–50 %
                     
                  
                        2.7
                     
                     
                        Ei ole noudatettu tieteellistä tutkimusta koskevia sääntöjä.
                     
                     
                        10–50 %
                     
                  
                        2.8
                     
                     
                        Ei ole laadittu ja pantu täytäntöön ankeriaanhoitosuunnitelmia.
                     
                     
                        2–25 %
                     
                  
                        2.9
                     
                     
                        Ei ole noudatettu ankeriaan säilyttämistoimenpiteitä (pyyntiponnistuksen vähentäminen tarvittaessa ja tavoitteiden saavuttaminen).
                     
                     
                        2–25 %
                     
                  
                        2.10
                     
                     
                        Ei ole raportoitu komissiolle ankeriaan suojelutoimenpiteiden seurannasta, tehokkuudesta ja tuloksista.
                     
                     
                        2–25 %
                     
                  
                        2.11
                     
                     
                        Ei ole toimitettu komissiolle vuosikertomusta haiden eväpyyntiä koskevien sääntöjen täytäntöönpanosta.
                     
                     
                        2–25 %
                     
                  
                        
                           Luokka 3: Ei ole harjoitettu ulkoisia kalastussuhteita kansainvälisten velvoitteiden sekä politiikkatavoitteiden ja periaatteiden mukaisesti asetuksen (EU) N:o 1380/2013 28 artiklassa säädetyllä tavalla
                        
                     
                  
                        3.1
                     
                     
                        Ei ole varmistettu, että jäsenvaltioiden lipun alla purjehtivat unionin kalastusalukset, jotka toimivat muilla kuin unionin vesillä, kykenevät antamaan yksityiskohtaiset ja täsmälliset tiedot kaikista pyynti- ja jalostustoimista.
                     
                     
                        10–50 %
                     
                  
                        3.2
                     
                     
                        Ei ole varmistettu, että unionin vesien ulkopuolella kalastaville unionin kalastusaluksille myönnetään lupa ulkoisten kalastuslaivastojen kestävästä hallinnoinnista annetun asetuksen (EU) 2017/2403 asiaa koskevien säännösten mukaisesti.
                     
                     
                        10–50 %
                     
                  
                        
                           Luokka 4: Ei ole varmistettu, että laivaston kalastuskapasiteetti on tasapainossa luonnonvarojen kanssa siten kuin asetuksen (EU) N:o 1380/2013 22 artiklassa edellytetään
                        
                     
                  
                        4.1
                     
                     
                        Ei ole toteutettu sellaisia toimenpiteitä laivaston kalastuskapasiteetin mukauttamiseksi kalastusmahdollisuuksiin, joissa otetaan huomioon kehityssuuntaukset ja parhaat tieteelliset lausunnot ja joiden tavoitteena on saavuttaa vakaa ja kestävä tasapaino kalastuskapasiteetin ja kalastusmahdollisuuksien välillä.
                     
                     
                        10–50 %
                     
                  
                        4.2
                     
                     
                        Ei ole laadittu erillisiä arviointeja syrjäisimpien alueiden laivastoista ja yksinomaan unionin vesien ulkopuolella toimivista aluksista.
                     
                     
                        10–50 %
                     
                  
                        4.3
                     
                     
                        Ei ole varmistettu, että ennen julkisin varoin tuettua laivastosta poistamista kalastuslisenssit ja -luvat peruutetaan ja että poistettua kapasiteettia ei korvata uudella.
                     
                     
                        10–50 %
                     
                  
                        4.4
                     
                     
                        Ei ole varmistettu YKP-asetuksen (EU) N:o 1380/2013 liitteessä II vahvistetun kalastuskapasiteetin ylärajan noudattamista.
                     
                     
                        10–50 %
                     
                  
                        4.5
                     
                     
                        Ei ole pantu täytäntöön lisäys-/poistojärjestelmää siten, että laivastoon ilman julkista tukea tehtävän uuden kapasiteetin lisäyksen vastapainona on aikaisempi ilman julkista tukea tehty vähintään samansuuruinen kapasiteetin poisto.
                     
                     
                        10–50 %
                     
                  
                        4.6
                     
                     
                        Ei ole toimitettu komissiolle unionin laivastorekisteriin tallennettavia tietoja YKP-asetuksen (EU) N:o 1380/2013 24 artiklan 1 kohdan ja unionin kalastuslaivastorekisteristä annetun komission täytäntöönpanoasetuksen mukaisesti.
                     
                     
                        10–50 %
                     
                  
                        4.7
                     
                     
                        Ei ole valvottu ja seurattu kalastusalusten kalastuskapasiteettia ja konetehoa.
                     
                     
                        10–50 %
                     
                  
                        
                           Luokka 5: Ei ole edistetty asetuksen (EU) N:o 1380/2013 2 artiklan 4 kohdassa asetettua YKP:n tavoitetta kerätä tieteellisiä tietoja
                        
                     
                  
                        5.1
                     
                     
                        Ei ole kerätty ja hallinnoitu biologisia, ympäristöä koskevia, teknisiä ja sosioekonomisia tietoja.
                     
                     
                        10–50 %
                     
                  
                        5.2
                     
                     
                        Ei ole koordinoitu tietojenkeruutoimia muiden samalla alueella sijaitsevien jäsenvaltioiden kanssa.
                     
                     
                        2–25 %
                     
                  
                        5.3
                     
                     
                        Ei ole varmistettu kansallisten yhteyshenkilöiden tehtävien asianmukaista toteuttamista.
                     
                     
                        2–5 %
                     
                  
                        5.4
                     
                     
                        Ei ole vuosittain toimitettu kalastus- ja vesiviljelyalan tiedonkeruuta koskevien kansallisten työsuunnitelmien täytäntöönpanoa koskevaa kertomusta.
                     
                     
                        2–10 %
                     
                  
                        5.5
                     
                     
                        Ei ole noudatettu tietojen käyttöä koskevia sääntöjä.
                     
                     
                        2–25 %
                     
                  
                        
                           Luokka 6: Ei ole sovellettu tehokasta valvontajärjestelmää YKP:n sääntöjen noudattamisen varmistamiseksi siten kuin asetuksen (EU) N:o 1380/2013 36 artiklan 3 kohdassa edellytetään
                        
                     
                  
                        6.1
                     
                     
                        Ei ole valvottu luonnollisen henkilön tai oikeushenkilön jäsenvaltion alueella tai sen suvereniteettiin tai lainkäyttövaltaan kuuluvilla vesillä toteuttamia yhteiseen kalastuspolitiikkaan kuuluvia toimia.
                     
                     
                        10–50 %
                     
                  
                        6.2
                     
                     
                        Ei ole valvottu jäsenvaltion lipun alla purjehtivien unionin kalastusalusten vesialueille pääsyä ja vesiluonnonvarojen käyttöä sekä toimintaa unionin vesien ulkopuolella.
                     
                     
                        10–50 %
                     
                  
                        6.3
                     
                     
                        Ei ole toteutettu tarkoituksenmukaisia toimenpiteitä eikä myönnetty riittäviä taloudellisia, teknisiä ja henkilöresursseja valvonnan, tarkastamisen ja täytäntöönpanon valvonnan varmistamiseksi.
                     
                     
                        10–50 %
                     
                  
                        6.4
                     
                     
                        Ei ole varmistettu, että valvonta, tarkastukset ja täytäntöönpanon valvonta on toteutettu eri aloja, aluksia tai henkilöitä syrjimättä ja riskinhallinnan pohjalta.
                     
                     
                        10–50 %
                     
                  
                        6.5
                     
                     
                        Ei ole varmistettu kansallisia valvontaohjelmia ja komission vahvistamia valvonta- ja tarkastusohjelmia koskevien sääntöjen noudattamista.
                     
                     
                        10–50 %
                     
                  
                        6.6
                     
                     
                        Ei ole varmistettu kalastus- ja vesiviljelytuotteiden kaupan pitämistä, jäljitettävyyttä, ensimyyntiä ja punnitusta koskevien sääntöjen noudattamista.
                     
                     
                        10–50 %
                     
                  
                        6.7
                     
                     
                        Ei ole pantu täytäntöön komission päättämiä toimenpiteitä, joilla varmistetaan, että jäsenvaltiot noudattavat YKP:n tavoitteita, sikäli kuin kyseessä ovat tarkistusten tai riippumattomien tarkastusten perusteella laaditut toimintasuunnitelmat, mukaan lukien kalastuksen lopettaminen, tarkistukset, riippumattomat tarkastus- ja tutkimusraportit, kiintiöiden vähentäminen ja siirtäminen, pyyntiponnistus ja kiireelliset toimenpiteet.
                     
                     
                        10–50 %
                     
                  
                        6.8
                     
                     
                        Ei ole noudatettu analysointia, varmistamista, tietoihin pääsyä ja tiedonvaihtoa koskevia vaatimuksia.
                     
                     
                        2–25 %
                     
                  
                        Luokka 7: Ei ole sovellettu tehokasta tarkastus- ja täytäntöönpanojärjestelmää siten kuin asetuksen (EU) N:o 1380/2013 36 artiklan 3 kohdassa edellytetään
                     
                  
                        7.1
                     
                     
                        Ei ole toteutettu tehokasta valvontaa ja tehokkaita tarkastuksia.
                     
                     
                        10–50 %
                     
                  
                        7.2
                     
                     
                        Ei ole tehty yhteistyötä komission kanssa, jotta helpotettaisiin komission virkamiesten tehtävien suorittamista tarkistusten, riippumattomien tarkastusten ja tutkimusten suorittamiseen tähtäävillä tarkastuskäynneillä.
                     
                     
                        2–50 %
                     
                  
                        7.3
                     
                     
                        Ei ole vahvistettu YKP:n sääntöjen rikkomisen vakavuuden määrittämisperusteita.
                     
                     
                        10–50 %
                     
                  
                        7.4
                     
                     
                        Ei ole varmistettu, että YKP:n sääntöjen rikkomisesta määrätään järjestelmällisesti asianmukaisia toimenpiteitä ja tehokkaita, oikeasuhteisia ja varoittavia seuraamuksia ja oheisseuraamuksia.
                     
                     
                        10–50 %
                     
                  
                        7.5
                     
                     
                        Ei ole sovellettu vakavien rikkomisten pisteytysjärjestelmää kalastuslisenssin haltijan ja aluksen päällikön osalta.
                     
                     
                        10–50 %
                     
                  
                        7.6
                     
                     
                        Ei ole hallinnoitu rikkomusten kansallista rekisteriä.
                     
                     
                        10–50 %
                     
                  
                        
                           Luokka 8: Ei ole toteutettu asetuksen (EU) N:o 1380/2013 36 artiklan 1 kohdassa säädettyjä laittoman, ilmoittamattoman ja sääntelemättömän kalastuksen (LIS-kalastuksen) vastaisia toimia
                        
                     
                  
                        8.1
                     
                     
                        Ei ole toteutettu asetuksen (EY) N:o 1005/2008 mukaisia LIS-kalastuksen ehkäisemistä, estämistä ja poistamista koskevia toimenpiteitä.
                     
                     
                        5–50 %
                     
                  
                        8.2
                     
                     
                        Ei ole tehty saalistodistusjärjestelmään liittyviä tarkastuksia.
                     
                     
                        10–50 %
                     
                  
                        8.3
                     
                     
                        Ei ole noudatettu hyväksyttyjä talouden toimijoita koskevia sääntöjä.
                     
                     
                        10–50 %
                     
                  
                        
                           Luokka 9: Ei ole noudatettu YKP:n tavoitteiden saavuttamisen edistämiseksi vahvistettuja kalastus- ja vesiviljelytuotealan yhteistä markkinajärjestelyä koskevia sääntöjä, kuten asetuksen (EU) N:o 1380/2013 35 artiklan 1 kohdassa säädetään
                        
                     
                  
                        9.1
                     
                     
                        Ei ole noudatettu tuottajaorganisaatioiden ja toimialakohtaisten organisaatioiden hyväksymisperusteita.
                     
                     
                        10–50 %
                     
                  
                        9.2
                     
                     
                        Ei ole tehty hyväksyttyjä kollektiivisia organisaatioita koskevia vaadittuja tarkastuksia.
                     
                     
                        10–50 %
                     
                  
               (1)  Jäljempänä mainittujen tapausten luettelo on sama, joka sisältyy komission täytäntöönpanoasetukseen, joka on annettu Euroopan meri-, kalatalous- ja vesiviljelyrahastosta annetun Euroopan parlamentin ja neuvoston asetuksen (EU) 2021/1139 täytäntöönpanosta siltä osin kuin kyseessä ovat yhteisen kalastuspolitiikan sääntöjen noudattamatta jättämiset ja vakavat noudattamatta jättämiset, jotka voivat johtaa kyseisen rahaston maksujen määräajan kulumisen keskeyttämiseen tai maksujen keskeyttämiseen.